text: Першы фестываль INTOUCH прайшоў 27 і 28 лютага ў Мінску ў партнёрстве з аўстрыйскім лэйблам Laton, пры дапамозе Інстытута імя Гётэ ў Мінску. Першы дзень аб’яднаў этна-фолк, танцавальных і авангардных музыкантаў. Другі ж прайшоў з удзелам музыкантаў-эксперыментатараў, відэа-мастакоў і перформераў. Падчас першага фестывалю INTOUCH у беларускай сталіцы ўпершыню выступілі такія зоркі авангарднай эксперыментальнай сцэны, як Signal (Нямеччына), F.R.U.I.T.S. (Расія), Gintas K. (Літва), Mika Vainio (легендарныя Pan Sonic з Фінляндыі), Pomassl (Аўстрыя), Zavaloka (Украіна). Усяго ж, за два дні ў межах фестываля ў беларускай сталіцы выступілі музыканты з 9 еўрапейскіх краін. Падчас фестываля адбываліся паказы відэа-мастакоў і перформансы.
  Летам 2009 года стартаваў новы праект фестываля INTOUCH: серыя мерапрыемстваў у беларускіх рэгіёнах. Фестывалі адбыліся ў Наваполацку і Віцебску, падчас якіх сваю творчасць прадставілі беларускія музыканты розных стылістычных плыняў. Рэгіянальныя фестывалі плануецца працягваць і далей.